CELEX: 32022R0650
Language: et
Date: 2022-04-20 00:00:00
Title: Komisjoni määrus (EL) 2022/650, 20. aprill 2022, millega muudetakse määruse (EL) nr 231/2012 (millega kehtestatakse Euroopa Parlamendi ja nõukogu määruse (EÜ) nr 1333/2008 II ja III lisas loetletud toidu lisaainete spetsifikatsioonid) lisa seoses naatriumdiatsetaadi (E 262(ii)) spetsifikatsioonidega (EMPs kohaldatav tekst)

21.4.2022   
               
               
                  ET
               
               
                  Euroopa Liidu Teataja
               
               
                  L 119/65
               
            
         KOMISJONI MÄÄRUS (EL) 2022/650,
         20. aprill 2022,
         millega muudetakse määruse (EL) nr 231/2012 (millega kehtestatakse Euroopa Parlamendi ja nõukogu määruse (EÜ) nr 1333/2008 II ja III lisas loetletud toidu lisaainete spetsifikatsioonid) lisa seoses naatriumdiatsetaadi (E 262(ii)) spetsifikatsioonidega
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 16. detsembri 2008. aasta määrust (EÜ) nr 1333/2008 toidu lisaainete kohta, (1) eriti selle artiklit 14,
         võttes arvesse Euroopa Parlamendi ja nõukogu 16. detsembri 2008. aasta määrust (EÜ) nr 1331/2008, millega kehtestatakse toidu lisaainete, toiduensüümide ning toidu lõhna- ja maitseainete lubade andmise ühtne menetlus, (2) eriti selle artikli 7 lõiget 5,
         ning arvestades järgmist:
         
                     (1)
                  
                  
                     Komisjoni määruses (EL) nr 231/2012 (3) on sätestatud määruse (EÜ) nr 1333/2008 II ja III lisas loetletud toidu lisaainete spetsifikatsioonid.
                  
               
                     (2)
                  
                  
                     Kooskõlas määruse (EÜ) nr 1331/2008 artikli 3 lõikes 1 osutatud ühtse menetlusega võib toidu lisaainete spetsifikatsioone ajakohastada kas komisjoni algatusel või liikmesriigi või huvitatud isiku esitatud taotluse alusel.
                  
               
                     (3)
                  
                  
                     3. augustil 2020 esitati taotlus toidu lisaaine naatriumdiatsetaadi (E 262(ii)) spetsifikatsiooni muutmise kohta. Taotlus tehti vastavalt määruse (EÜ) nr 1331/2008 artiklile 4 liikmesriikidele kättesaadavaks.
                  
               
                     (4)
                  
                  
                     Määrusega (EL) nr 231/2012 on sätestatud naatriumdiatsetaadis (E 262(ii)) vaba äädikahappe sisaldus 39–41 % ja naatriumatsetaadi sisaldus 58–60 %. Taotleja palub muuta vaba äädikahappe sisalduseks 39–43 % ja naatriumatsetaadi sisalduseks 57–60 %.
                  
               
                     (5)
                  
                  
                     Taotleja sõnul saadakse naatriumdiatsetaadi (E 262(ii)) tootmisel stöhhiomeetriline toode, mille vaba äädikhappe sisaldus on 42,3 %. Taotleja väidab, et vaba äädikhappe sisalduse vähendamine 39–41 %-ni nõuab ülemäärast energiakulu. Vaba äädikhappe sisalduse ülempiiri tõstmine 43 %-ni vähendab kuivamisaega tootmise ajal ning seega väheneb vajaliku energia kulu ja tootmisprotsess muutub säästvamaks.
                  
               
                     (6)
                  
                  
                     Taotleja sõnul ei ole tootmisprotsessis muid muudatusi ja vaba äädikhappe suurem sisaldus naatriumdiatsetaadis (E 262(ii)) ei mõjuta selle ohutust ning ka muus mõttes on lõpptoode sama kui enne, st see ei sisalda muid lisandeid kui need, mis on sätestatud määruses (EL) nr 231/2012.
                  
               
                     (7)
                  
                  
                     Taotlust arutas toidu lisaainete riiklike ekspertide töörühm. Võttes arvesse taotleja esitatud teavet ja töörühmalt saadud tagasisidet, leidis komisjon, et naatriumdiatsetaadi (E 262(ii)) spetsifikatsioonide kavandatud muudatus ei mõjuta inimeste tervist.
                  
               
                     (8)
                  
                  
                     Kuna vaba äädikhappe sisalduse ülempiiri suurendamine 41 %-lt 43 %-le naatriumdiatsetaadis (E 262(ii)) ei mõjuta inimeste tervist, ei ole määruse (EÜ) nr 1331/2008 artikli 3 lõike 2 kohaselt vaja küsida Euroopa Toiduohutusameti arvamust.
                  
               
                     (9)
                  
                  
                     Seetõttu tuleks määruse (EL) nr 231/2012 lisa vastavalt muuta.
                  
               
                     (10)
                  
                  
                     Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Määruse (EL) nr 231/2012 lisa muudetakse vastavalt käesoleva määruse lisale.
         
         
            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 20. aprill 2022
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 354, 31.12.2008, lk 16.
         
            (2)  ELT L 354, 31.12.2008, lk 1.
         
            (3)  Komisjoni 9. märtsi 2012. aasta määrus (EL) nr 231/2012, millega kehtestatakse Euroopa Parlamendi ja nõukogu määruse (EÜ) nr 1333/2008 II ja III lisas loetletud toidu lisaainete spetsifikatsioonid (ELT L 83, 22.3.2012, lk 1).
      
      
         
            LISA
            Määruse (EL) nr 231/2012 lisas asendatakse naatriumdiatsetaati (E 262(ii)) käsitlevas kandes jaotises „Määratlus“ rida analüüsi kohta järgmisega:
            
               
                           „Analüüs
                        
                        
                           Sisaldab 39–43 % vaba äädikhapet ja 57–60 % naatriumatsetaati“